B4-0570, 0571, 0572, 0573, 0574 και 0578/98

Ψήφισμα σχετικά με τη Νότιο Αφρική

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Νότιο Αφρική και τη φάση στην οποία βρίσκονται οι διμερείς διαπραγμετεύσεις σχετικά με τις μελλοντικές σχέσεις μεταξύ της Νοτίου Αφρικής και της Ευρωπαϊκής Ένωσης,

Α. υπενθυμίζοντας τις διαπραγματεύσεις που διεξάγονται εδώ και τρία χρόνια μεταξύ της Ευρωπαϊκής Ένωσης και της Νοτίου Αφρικής με στόχο τη δημιουργία μιας ζώνης ελευθέρων συναλλαγών στο πλαίσιο διμερούς συμφωνίας εμπορίου, συνεργασίας και ανάπτυξης,

Β. εκτιμώντας ότι κατά τον τελευταίο γύρο των διαπραγματεύσεων, που πραγματοποιήθηκε στις 23 και 24 Απριλίου 1998 στις Βρυξέλλες, επετεύχθη κάποια πρόοδος σχετικά με μια χωριστή συμφωνία για τους οίνους και τα αλκοολούχα ποτά και με ορισμένα εμπορικά και τελωνειακά ζητήματα,

Γ. αποδοκιμάζοντας το γεγονός ότι κατά τον τελευταίο γύρο των διαπραγματεύσεων δεν κατέστη δυνατόν να επιτευχθεί σημαντική πρόοδος σχετικά με τον εμπορικό τομέα και τις προϋποθέσεις για τη δημιουργία της προτεινόμενης ζώνης ελευθέρων συναλλαγών,

Δ. συνειδητοποιώντας τις σημαντικές επιπτώσεις που θα έχει η έκβαση των διαπραγματεύσεων για την ειρήνη και τη σταθερότητα, τη δημιουργία θέσεων εργασίας και την αειφόρο ανάπτυξη στη Νότιο Αφρική και στο νότιο τμήμα της Αφρικής,

Ε. υπενθυμίζοντας ότι οι συμφωνίες που έχουν συναφθεί μεταξύ Νοτίου Αφρικής και ΕΕ θα έχουν σημαντικές επιπτώσεις στους γείτονες της Νοτίου Αφρικής στο πλαίσιο τόσο της Τελωνειακής Ένωσης της Νοτίου Αφρικής (SACU) όσο και της Κοινότητας για την Ανάπτυξη της Νοτίου Αφρικής (SADC), καθώς και στις μελλοντικές διαπραγματεύσεις μεταξύ της ΕΕ και όλων των χωρών ΑΚΕ,

ΣΤ. λαμβάνοντας υπόψη ότι οιαδήποτε συμφωνία θα πρέπει να συμβάλλει στην περιφερειακή ολοκλήρωση και την ισόρροπη ανάπτυξη στη Νότιο Αφρική και να διευκολύνει το εμπόριο, τις επενδύσεις και την οικονομική ανάπτυξη στη Νότιο Αφρική,

Ζ. επισημαίνοντας ότι και οι δύο πλευρές έχουν συμφωνήσει ως προς την αρχή ότι οιαδήποτε συμφωνία πρέπει να είναι ασύμμετρη, τόσο από πλευράς χρονοδιαγράμματος, όσο και περιεχομένου,

Η. λαμβάνοντας υπόψη ότι οι σημερινές εμπορικές ρυθμίσεις που προβλέπει η ΕΕ αποκλείουν εκ των προτέρων άνω του 45% των γεωργικών προϊόντων της Νοτίου Αφρικής από οιαδήποτε κατάργηση δασμών που έχει συμφωνηθεί με την Ευρωπαϊκή Ένωση,

Θ. λαμβάνοντας υπόψη ότι η Επιτροπή ανέλαβε το έργο αξιολόγησης των επιπτώσεων της συμφωνίας στην περιοχή SACU,

1. εκφράζει τη ικανοποίησή του για την πρόοδο που έχει σημειωθεί ως τώρα στις διαπραγματεύσεις, ιδιαίτερα όσον αφορά την υπό όρους συμμετοχή της Νοτίου Αφρικής στη Σύμβαση Λομέ, αλλά και τις λιγότερο προβληματικές πτυχές της μελλοντικής διμερούς συμφωνίας ιδίως όσον αφορά τα μη εμπορικά θέματα, την πρόοδο στην επίτευξη των γενικών στόχων και τις αρχές της συμφωνίας, συμπεριλαμβανομένου του πολιτικού διαλόγου;

2. επιβεβαιώνει εκ νέου τη δέσμευσή του για μια μακρόπνοη συμφωνία για το εμπόριο, τη συνεργασία και την ανάπτυξη μεταξύ της Νοτίου Αφρικής και της Ευρωπαϊκής Ένωσης και τη θέλησή του να συμβάλει στην ταχεία σύναψη συμφωνίας που θα ικανοποιεί και τις δύο πλευρές;

3. προτρέπει τα διαπραγματευόμενα μέρη να καταλήξουν το ταχύτερο σε μια δίκαιη συμφωνία σχετικά με τα ζητήματα που εξακολουθούν να εκκρεμούν, ούτως ώστε να τηρηθεί η προθεσμία περάτωσης των διαπραγματεύσεων που έχει τεθεί για τα μέσα του 1998;

4. πιστεύει ότι είναι επιτακτική ανάγκη να εκχωρηθούν στη Νότιο Αφρική δίκαιοι όροι πρόσβασης στην Ευρωπαϊκή Ένωση;

5. προτρέπει θερμά την Ευρωπαϊκή Ένωση να μειώσει την έκταση των καταλόγων γεωργικών προϊόντων που αποκλείονται και να υιοθετήσει μια ελαστικότερη προσέγγιση για οποιαδήποτε προϊόντα δεν θα αφαιρεθούν εξ ολοκλήρου από αυτούς; ειδικότερα, ενθαρρύνει την Ευρωπαϊκή Ένωση να διερευνήσει τη δυνατότητα επανεξέτασης του καθεστώτος των καταλόγων αποκλεισμού σε τακτά διαστήματα έτσι ώστε οι αποκλεισμοί να μην είναι μόνιμοι και να μπορούν να εξετάζονται οι μελλοντικές δασμολογικές μειώσεις; ενθαρρύνει επίσης την Ευρωπαϊκή Ένωση να περιλάβει στον κατάλογο εποχιακά προσαρμοζόμενες δασμολογικές μειώσεις και, σε ορισμένες περιπτώσεις, να εξετάσει την εκχώρηση δασμολογικών μειώσεων εντός ειδικών ποσοστώσεων;

6. ζητεί από την Επιτροπή να μεριμνήσει ώστε οι αναπτυξιακές ανάγκες της Νοτίου Αφρικής θα ληφθούν υπόψη πριν από τη σύναψη οιασδήποτε συμφωνίας, σύμφωνα με τη διαρκή δέσμευσή της για την ενίσχυση της νέας Νοτίου Αφρικής;

7. ζητεί από την Επιτροπή να εξετάσει το ενδεχόμενο λήψης μέτρων για την αντιμετώπιση των περιφερειακών προβλημάτων και να λάβει υπόψη τις ενδεχόμενες επιπτώσεις οιασδήποτε συμφωνίας μεταξύ Ευρωπαϊκής Ένωσης και Νοτίου Αφρικής στο νότιο τμήμα της Αφρικής;

8. καλεί την Επιτροπή να τηρεί ενήμερο το Ευρωπαϊκό Κοινοβούλιο και τη Συνέλευση Ίσης Εκπροσώπησης ΑΚΕ-ΕΕ τα πορίσματα της μελέτης της σχετικά με τον αντίκτυπο της συμφωνίας στην περιοχή της SACU;

9. ζητεί, επίσης, από την Επιτροπή να αρχίσει επειγόντως διαβουλεύσεις με τα μέλη της SACU και της SADC και να προτείνει μέτρα για την αντιμετώπιση των προβλημάτων που τα απασχολούν ούτως ώστε να διατηρηθεί η σταθερότητα στην περιοχή;

10. επιβεβαιώνει την άποψή του ότι το Ευρωπαϊκό Πρόγραμμα για την Ανασυγκρότηση και την Ανάπτυξη (EPRD) εξακολουθεί να συμβάλλει κατά πολύτιμο τρόπο στην αναπτυξιακή διαδικασία που ακολουθείται επί του παρόντος στη Νότιο Αφρική και πιστεύει ότι αυτό το πρόγραμμα θα πρέπει να συνεχισθεί μετά το 1999 έτσι ώστε το έργο που έχει ήδη αναληφθεί από το παρόν EPRD να μπορέσει να αξιοποιηθεί; ζητεί προς τούτο9 από την Επιτροπή να υποβάλει στο Κοινοβούλιο προτάσεις για συμφωνία που θα ρυθμίζει τη συνέχιση του προγράμματος αυτού;

11. καλεί την Επιτροπή να παράσχει διυκρινίσεις σχετικά με την εφαρμογή των κανόνων περί προελεύσεως της Σύμβασης Λομέ στη Νότιο Αφρική;

12. ζητεί από την Επιτροπή να υποβάλει συγκεκριμένες προτάσεις για την αποζημίωση των χωρών BLNS (Μποτσουάνα, Λεσόθο, Ναμίμπια και Ζουαζιλάνδη) για απώλεια εσόδων από δασμούς λόγω του κοινού εξωτερικού δασμολογίου που ισχύει σύμφωνα με την Νοτιοαφρικανική Τελωνειακή Ένωση (SACU);

13. καλεί την Επιτροπή και τη Νότιο Αφρική να εξασφαλίσουν ότι θα είναι θετικός ο συνολικός αντίκτυπος της συμφωνίας στα κράτη ΑΚΕ, και ιδίως στην περιοχή της SADC;

14. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών και την Κυβέρνηση της Νοτίου Αφρικής.